**Το Τρίο της Μπελβίλ** (αυθεντικός τίτλος: ***Les Triplettes de Belleville***) είναι η πρώτη ταινία κινουμένων σχεδίων μεγάλου μήκους σε σενάριο και σκηνοθεσία, του πρώην κομικογράφου, Sylvain Chomet. Είναι μία διεθνής παραγωγή ανάμεσα σε εταιρίες στη Γαλλία, το Βέλγιο και τον Καναδά. Η ταινία κυκλοφόρησε το 2003. Στην Ελλάδα έκανε πρεμιέρα στις 26 Δεκεμβρίου του 2003. 

Ο Chomet εκτός από το σενάριο και τη σκηνοθεσία ασχολήθηκε παράλληλα και με το σχεδιασμό των χαρακτήρων και το animation. Η ταινία είναι σχεδόν βουβή, αφού έχει ελάχιστους διαλόγους και χρησιμοποιείται η οικουμενική γλώσσα της παντομίμας για την αφήγηση της ιστορίας, δίνοντας έμφαση στις κινήσεις και τις ενέργειες των χαρακτήρων, ενώ οι διάλογοι αντικαθίστανται από ηχητικά εφέ και μουσική τζαζ. 

Σαφείς είναι οι επιρροές της ταινίας από το κόμικς *Τεντέν* και το σινεμά του Ζακ Τατί, ενώ εμφανής είναι και η σατιρική διάθεση του σκηνοθέτη εναντίον τόσο της Αμερικής όσο και του συστήματος παγκοσμίως που παρουσιάζονται σαν μια μαφία. Αν και τα κινούμενα σχέδια στερεοτυπικά συνδέονται με τη σχολική ηλικία, το τρίο της Μπελβίλ απευθύνεται κυρίως σε ένα ενήλικο κοινό.

Υπόθεση
-------

Γαλλία, δεκαετία του '60. Ο Champion ο αγαπημένος εγγονός της Madame Souza είναι ένα μοναχικό και μελαγχολικό παιδί. Η γιαγιά του προσπαθεί να βρει ποια είναι τα γούστα και τα ενδιαφέροντα του εγγονού της ώστε να πάψει να είναι θλιμμένος. Ξεκινάει αγοράζοντάς του ένα πιάνο, στη συνέχεια παίρνει ένα κουταβάκι, τίποτα όμως δεν καταφέρνει να του κεντρίσει το ενδιαφέρον. Μετά από πολλές αποτυχημένες προσπάθειες ανακαλύπτει το πραγματικό του ενδιαφέρον σε ένα τετραδιάκι που κρύβει στο κρεβάτι του...τα ποδήλατα. Διαπιστώνοντας την αγάπη του αυτή, του αγοράζει ένα ποδήλατο, καθώς πιστεύει ότι είναι το μοναδικό πράγμα που μπορεί να τον κάνει ευτυχισμένο. Το νεαρό αγόρι γίνεται τελικά ποδηλάτης με προπονητή την ίδια του τη γιαγιά η οποία τον παροτρύνει συνεχώς. 

Ύστερα από σκληρή προπόνηση χρόνων παίρνει μέρος στον παγκόσμιας φήμης ποδηλατικό γύρο της Γαλλίας. Κατά τη διάρκεια του αγώνα, απάγεται μαζί με άλλους δύο ποδηλάτες, μυστηριωδώς από μια ομάδα μαυροντυμένων τύπων. Οι τύποι αυτοί είναι μέλη της γαλλικής μαφίας οι οποίοι διοργανώνουν μαύρα στοιχήματα με πρωταγωνιστές ποδηλάτες.

Η γιαγιά του, έχοντας στο πλευρό της τον πιστό τους σκύλο Bruno και χωρίς καθόλου χρήματα, κάνει τα πάντα για να τον βρει και να τον σώσει, φτάνοντας μέχρι την άλλη πλευρά του Ατλαντικού και την πόλη Μπελβίλ. Εκεί θα γνωρίσει το διάσημο «Τρίο», τρεις εκκεντρικές γριές, πρώην δημοφιλείς καλλιτέχνιδες του μιούζικ χολ της δεκαετίας του '30, οι οποίες αποφασίζουν να πάρουν την Madame Souza και τον σκύλο της Bruno υπό την προστασία τους και προθυμοποιούνται να τη βοηθήσουν να σώσει τον εγγονό της.

Σχεδιασμός ταινίας
------------------

Κύρια στοιχεία του Chomet σε αυτή τη ταινία είναι η καρικατουρίστικη υπερβολή στην απεικόνιση των χαρακτήρων, καθώς και η παλέτα με τα νατουραλιστικά παστέλ χρώματα που χρησιμοποιεί. Το σκίτσο εναρμονίζει το παραδοσιακό χειροποίητο με το ψηφιακό, δημιουργώντας έναν άψογο συνδυασμό δισδιάστατων και τρισδιάστατων γραφικών, ενώ ταυτόχρονα διαφοροποιείται από το ύφος του κλασικού αμερικανικού κινούμενου σχεδίου, παραπέμποντας στην ευρωπαϊκή κόμικ εικονογράφηση των δεκαετιών του '50 και του '60. 

Η ταινία σε γενικές γραμμές κατακλύζεται από σουρεαλιστικά στοιχεία και ρετρό στυλ. Όλοι οι χαρακτήρες είναι τραγικοί και παράλληλα χιουμοριστικοί και έχουν μια ιδιόμορφη αισθητική που κυμαίνεται από απόλυτα αποστεωμένες μακροσκελείς φιγούρες έως υπέρβαρα κοντά ανθρωπάκια. Ακόμα και ο λιγότερο σημαντικός χαρακτήρας διαθέτει την δική του ταυτότητα.

Η ρομαντική πλευρά της πόλης του φωτός απομυθοποιείται, παραθέτοντας σε αντάλλαγμα μια πιο καθημερινή και ρεαλιστική άποψη. Με σπίτια ετοιμόρροπα, δρόμους άναρχους και χαοτικούς, δίνεται μια πιο αληθινή εικόνα της ίδιας της κοινωνίας. Η φανταστική πόλη Μπελβίλ, όπου διαδραματίζεται η ταινία κινουμένων σχεδίων δεν είναι παρά μια σατιρική απεικόνιση του Μόντρεαλ και της Νέας Υόρκης, όπως περίπου ήταν στη δεκαετία του '60.

Βραβεία και Υποψηφιότητες
-------------------------

Η ταινία έχει κερδίσει συνολικά 19 βραβεία, και είχε πολλές ακόμα υποψηφιότητες σε όσες σχεδόν διοργανώσεις υπάρχουν. Μεταξύ αυτών έχει κερδίσει στα βραβεία Cesar για την καλύτερη μουσική που γράφτηκε για ταινία και στη Βοστόνη το βραβείο της καλύτερης ξενόγλωσσης ταινίας. Επίσης είχε προταθεί για όσκαρ στις κατηγορίες καλύτερου κινουμένου σχεδίου και καλύτερου τραγουδιού, ενώ είχε και επίσημη συμμετοχή στο φεστιβάλ Καννών το 2003, εντυπωσιάζοντας κοινό και κριτικούς με την πρωτοτυπία και την ιδιαίτερη αισθητική της.

Συντελεστές
-----------

Σκηνοθέτης-Σεναριογράφος 

* Sylvain Chomet

  

Σχεδιαστές 

* Sylvain Chomet
* Jean-Christophe Lie
* Hugues Martel
* Evgeni Tomov
* Peter Van Houte(3d)

  

Πρωταγωνιστές

* Βéatrice Bonifassi - Τρίδυμες (τραγούδι, φωνή)
* Lina Boudreault - Τρίδυμες (φωνή)
* Michèle Caucheteux (φωνή)
* Jean-Claude Donda (φωνή)
* Mari-Lou Gauthier - Τρίδυμες (φωνή)
* Charles Linton (τραγούδι, φωνή) (ως Charles Prévost Linton)
* Michel Robin (φωνή)
* Monica Viegas (φωνή)

  

Μουσική

* Benoit Charest

Παραπομπές
----------

1. ↑  (Τσεχικά) *Česko-Slovenská filmová databáze*. 2001.
2. ↑  *LUMIERE*. lumiere.obs.coe.int/movie/17159. Ανακτήθηκε στις 5  Αυγούστου 2022.
3. ↑  *Unifrance*. www.unifrance.org/film/21515/les-triplettes-de-belleville. Ανακτήθηκε στις 5  Αυγούστου 2022.
4. 1 2 3  *Unifrance*. 21515. Ανακτήθηκε στις 7  Σεπτεμβρίου 2020.
5. 1 2 3  (Γερμανικά) *Λεξικό παγκόσμιων κινηματογραφικών ταινιών*. Zweitausendeins. 522078. Ανακτήθηκε στις 7  Σεπτεμβρίου 2020.
6. 1 2  *film distribution certificate database*. 96346. Ανακτήθηκε στις 7  Σεπτεμβρίου 2020.
7. 1 2  *BFI Film & TV Database*. 4ce2b86513b6d. Ανακτήθηκε στις 7  Σεπτεμβρίου 2020.
8. ↑  (Αγγλικά) *Academy Awards Database*. 4253. Ανακτήθηκε στις 7  Σεπτεμβρίου 2020.
9. 1 2 3 4  Κατσουνάκη, Ειρήνη. «Το Τρίο Της Μπελβίλ». Movieworld. Ανακτήθηκε στις 25 Μαΐου 2012. [*νεκρός σύνδεσμος*]
10. 1 2  «Το Τρίο της Μπελβίλ». in.gr. Αρχειοθετήθηκε από το πρωτότυπο στις 13 Ιανουαρίου 2012. Ανακτήθηκε στις 25 Μαΐου 2012.
11. 1 2  Δημητρόπουλος, Στάμος. «Les Triplettes de Belleville». cine.gr. Ανακτήθηκε στις 25 Μαΐου 2012.
12. ↑  Πριμηκύρης, Χριστόδουλος. «Les Triplettes De Belleville». Cinema News. Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 25 Μαΐου 2012.
13. ↑  «Awards for Το Τρίο της Μπελβίλ». imdb. Ανακτήθηκε στις 25 Μαΐου 2012.
14. ↑  «Festival de Cannes: The Triplets of Belleville». *festival-cannes.com*. Αρχειοθετήθηκε από το πρωτότυπο στις 28 Ιουλίου 2011. Ανακτήθηκε στις 9 Νοεμβρίου 2009.
15. ↑  «Full cast and crew for Το Τρίο της Μπελβίλ». imdb. Ανακτήθηκε στις 25 Μαΐου 2012.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 316754198
* LCCN: no2005010661
* GND: 1024740617

 |

 |